HU Az Európai Unió Hivatalos Lapja C 305/30

A mezőgazdasági termékek és az élelmiszerek minőségrendszereiről szóló 1151/2012/EU rendelet 53. cikke (2) bekezdésének második albekezdésével összhangban álló, kisebb jelentőségű módosítás jóváhagyására irányuló kérelem közzététele

(2017/C 305/14)

Az Európai Bizottság jóváhagyta ezt a 664/2014/EU felhatalmazáson alapuló bizottsági rendelet (1) 6. cikke (2) bekezdésének harmadik albekezdése szerinti kisebb jelentőségű módosítást.

KISEBB JELENTŐSÉGŰ MÓDOSÍTÁSRA IRÁNYULÓ KÉRELEM

Az 1151/2012/EU rendelet (2) 53. cikke (2) bekezdésének második albekezdésével összhangban álló, kisebb jelentőségű módosítás jóváhagyására irányuló kérelem

„MARRONI DEL MONFENERA” (monfenerai gesztenye)

EU-szám: PGI-IT-02282 – 2017.1.19.

OEM ( ) OFJ ( X ) HKT ( )

1. Kérelmező csoportosulás és jogos érdek

Associazione Produttori Marroni Della Marca Trevigiana Piazza Case Rosse 14 31040 ONIGO DI PEDEROBBA (Treviso) ITALIA E-mail : marronimonfenera.igp@pec.it info@asso-marronimonfenera-igp.it

Az Associazione Produttori Marroni della Marca Trevigiana (a „Marroni della Marca Trevigiana” termelőinek szövetsége) a Ministero delle Politiche Agricole Alimentari e Forestali (Mezőgazdasági, Élelmezési és Erdészeti Minisztérium) 2013. október 14-i 12511. sz. rendelete 13. cikkének 1. albekezdése értelmében módosításra irányuló kérelem benyújtására jogosult.

2. Tagállam vagy harmadik ország

Olaszország

3. A termékleírás módosítással érintett szakaszcímei

— ☒ A termék leírása — ☐ A származás igazolása — ☐ Az előállítás módja — ☐ Kapcsolat — ☒ Címkézés — ☒ Egyéb [Csomagolás]

4. A módosítás típusa

— ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető módosítása, amely nem teszi szükségessé a közzétett egységes dokumentum módosítását. — ☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető módosítása, amely szükségessé teszi a közzétett egységes dokumentum módosítását. — ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető módosítása, amelyre vonatkozóan nem tettek közzé egységes (vagy azzal egyenértékű) dokumentumot. — ☐ Bejegyzett HKT termékleírásának az 1151/2012/EU rendelet 53. cikke (2) bekezdésének negyedik albekezdése szerinti, kisebb jelentőségűnek tekinthető módosítása.

5. Módosítás(ok)

A termék leírása

A termékleírás 2. cikkének következő két bekezdése:

1. „Gyümölcs: Elsősorban tojásdad alakú, kis mértékben kiemelkedő csúccsal. Rendszerint az egyik oldala lapos, másik oldala pedig erőteljesen domború; termésszám: legfeljebb 90 db/kg.” […] „Az oltalom alatt álló földrajzi jelzés (OFJ) a következő kategóriákba tartozó termésekre alkalmazható: extra kategória (3 cm-t meghaladó termésnagyság; a rovarok által megtámadott belhéjú termés legfeljebb 4 tömegszázaléknyi lehet; a megrepedt terméshéjú termés legfeljebb 3 tömegszázaléknyi lehet) és I. kategória (2,8–3 cm közötti termésnagyság; a rovarok által megtámadott belhéjú termés legfeljebb 6 tömegszázaléknyi lehet; a megrepedt terméshéjú termés legfeljebb 5 tömegszázaléknyi lehet).” valamint az egységes dokumentum 3.2. pontja

2. „Gyümölcs: Tojásdad alakú, kis mértékben kiemelkedő csúccsal. Rendszerint az egyik oldala lapos, másik oldala pedig erőteljesen domború; termésszám: legfeljebb 90 db/kg.” […] „Az oltalom alatt álló földrajzi jelzés (OFJ) a következő kategóriákba tartozó termésekre alkalmazható: extra kategória (3 cm-t meghaladó termésnagyság; a rovarok által megtámadott belhéjú termés legfeljebb 4 tömegszázaléknyi lehet; a megrepedt terméshéjú termés legfeljebb 3 tömegszázaléknyi lehet) és I. kategória (2,8–3 cm közötti termésnagyság; a rovarok által megtámadott belhéjú termés legfeljebb 6 tömegszázaléknyi lehet; a megrepedt terméshéjú termés legfeljebb 5 tömegszázaléknyi lehet).” a következőképpen módosul: Termés: Elsősorban tojásdad alakú, kis mértékben kiemelkedő csúccsal. Rendszerint az egyik oldala lapos, másik oldala pedig erőteljesen domború. Termésszám: legfeljebb 120 db/kg. […] „Az oltalom alatt álló földrajzi jelzés (OFJ) a következő kategóriákba tartozó termésekre alkalmazható: extra kategória (3 cm-t meghaladó termésnagyság; a rovarok által megtámadott belhéjú termés legfeljebb 4 tömegszázaléknyi lehet; a megrepedt terméshéjú termés legfeljebb 3 tömegszázaléknyi lehet), I. kategória (2,8–3 cm közötti termésnagyság; a rovarok által megtámadott belhéjú termés legfeljebb 6 tömegszázaléknyi lehet; a megrepedt terméshéjú termés legfeljebb 5 tömegszázaléknyi lehet) és II. kategória (2,6–2,8 cm közötti termésnagyság; a rovarok által megtámadott belhéjú termés legfeljebb 6 tömegszázaléknyi lehet; a megrepedt terméshéjú termés legfeljebb 5 tömegszázaléknyi lehet).” Indokolás: Az 1. és 2. pontban szereplő módosítások a terméknagyság csökkenésével, és – következésképpen – a kilogrammonkénti termésszám növekedésével függenek össze. Mivel az utóbbi évek rendkívül száraz nyarai miatt kisebb méretű gyümölcsök termettek, így nyilvánvalóvá vált annak szükségessége, hogy a kisebb méretű gesztenyéket is OFJ-ként lehessen forgalomba hozni. Ezenfelül a gyümölcs formájának az egységes dokumentumban szereplő leírását érintő hibát is ki kell javítani a termékleírásnak megfelelően. Mivel ez egy olyan termék, amely a természetben szabadon terem, nem lehetséges a forma szabályosságának teljeskörű garantálása. Következőképpen a szöveget az egységes dokumentumban szereplő termékleírásban foglaltaknak megfelelően kell kiigazítani: „Gyümölcs: elsősorban tojásdad alakú”. Az egységes dokumentum 2. cikkében és 3.2. pontjában szereplő egyéb jellemzőket nem befolyásolja sem a gyümölcs formája, sem pedig a mérete. A gyümölcs tehát minőségi sajátosságai nem változnak. Ezért úgy véljük, hogy a szóban forgó módosítás az 1151/2012/EU rendelet 53. cikke (2) bekezdésének a)–e) pontja értelmében kisebb jelentőségűnek tekinthető.

Csomagolás és címkézés

A termékleírás 8. cikke – Az egységes dokumentum 3.6. és 3.7. pontja

3. A terméket erre a célra szánt, kis méretű hálós élelmiszer-zsákokba kell csomagolni, a zsák felső szegélyeit melegragasztóval vagy záróvarrattal le kell zárni. A következőképpen módosul: „A terméket erre a célra szánt, kis méretű hálós élelmiszer-zsákokba vagy ettől eltérő méretű és anyagú, megfelelő élelmiszertartályba kell csomagolni. A csomagolások valamennyi típusát oly módon zárják le, hogy a terméket a csomagolás megsértése nélkül ne lehessen kivenni”.

4. A termék hálós élelmiszer-zsákokbasn kerül forgalomba, 1, 2, 3 kg-os (melegragasztóval lezárt), illetve 5 és 10 kg-os (záróvarrattal lezárt) kiszerelésben. A következőképpen módosul: „A termék 0,5, 1, 2, 3, 5, 10 és 25 kg-os kiszerelésben kerülhet forgalomba.” Indokolás: A 3. és 4. módosítás azzal a követelménnyel függ össze, amely szerint nem lehet a kiszerelés típusát korlátozni, ugyanis ez függ mind a rendelkezésre álló csomagolóanyagok fajtájától (például jelenleg a melegragasztóval lezárt csomagolás már nem elérhető az olasz piacon), mind pedig annak lehetőségétől, hogy a jövőben új – ökológiai szempontból megfelelőbb – csomagolóanyagok kerülnek forgalomba. A módosítás kizárólag a termék csomagolásának módját és a kiszerelés tömegét érinti, ezért úgy véljük, hogy a szóban forgó módosítás az 1151/2012/EU rendelet 53. cikke (2) bekezdésének a)–e) pontja értelmében kisebb jelentőségűnek tekinthető.

5. Az alábbi pont: — az „Extra”, vagy I. kereskedelmi kategória a következőképpen módosul: — az „Extra”, I. vagy II. kereskedelmi kategória. A II. kereskedelmi kategória bevezetésre került. E módosítás az 1. és 2. pont szerinti módosításnak megfelelő logikus kiigazítás, amely kizárólag a termék címkéjét érinti. Ezért úgy véljük, hogy a szóban forgó módosítás az 1151/2012/EU rendelet 53. cikke (2) bekezdésének a)–e) pontja értelmében kisebb jelentőségűnek tekinthető.

EGYSÉGES DOKUMENTUM

„MARRONI DEL MONFENERA” (monfenerai gesztenye)

EU-szám: PGI-IT-02282 – 2017.1.19.

OEM ( ) OFJ ( X )

1. Elnevezés

„Marroni del Monfenera” (monfenerai gesztenye)

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A Marroni del Monfenera a Castanea sativa Mill. var. sativa fajtába tartozó helyi ökotípusú növény friss termése. Forgalomba hozatalkor a következő jellemzőkkel kell rendelkeznie: mag: termésenként egy, általában sima vagy kissé ráncos; a húsa: szalmasárgába hajló világos mogyorószínű, tésztás/lisztes állagú, édes és kellemes ízű; maghéj: mogyorószínű, rostos és szilárd hártyás szerkezetű, kis mértékben behatol a magba; terméshéj: fénylő gesztenyebarna színű, hosszanti irányban sötétebb csíkokkal; bőrszerű, szilárd szerkezetű; bolyhos nyúlványokkal rendelkező bolyhos felületű; köldökseb: általában tojásdad alakú, a terméshéjnál világosabb színű, többé-kevésbé látható sugarakkal, melyek középről a szélek felé tartanak, de nem hagyják el az oldalfelületeket; termés: elsősorban tojásdad alakú, kis mértékben kiemelkedő csúccsal. Rendszerint az egyik oldala lapos, másik oldala pedig erőteljesen domború. Termésszám: legfeljebb 120 db/kg. A kupacs legfeljebb 3 termést tartalmaz.

Az oltalom alatt álló földrajzi jelzés (OFJ) a következő kategóriákba tartozó termésekre alkalmazható: extra kategória (3 cm-t meghaladó termésnagyság; a rovarok által megtámadott belhéjú termés legfeljebb 4 tömegszázaléknyi lehet; a megrepedt terméshéjú termés legfeljebb 3 tömegszázaléknyi lehet), I. kategória (2,8–3 cm közötti termésnagyság; a rovarok által megtámadott belhéjú termés legfeljebb 6 tömegszázaléknyi lehet; a megrepedt terméshéjú termés legfeljebb 5 tömegszázaléknyi lehet) és II. kategória (2,6–2,8 cm közötti termésnagyság; a rovarok által megtámadott belhéjú termés legfeljebb 6 tömegszázaléknyi lehet; a megrepedt terméshéjú termés legfeljebb 5 tömegszázaléknyi lehet).

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A földrajzi termesztési területen kell elvégezni a betakarítást, a válogatást, a tisztítást, az osztályozást és a „curatura” elnevezésű kezelést. Azt a terméket, mely nem kerül forgalomba a betakarítást követő 48 órán belül, a „curatura” elnevezésű kezelésnek kell alávetni. Ennek az eljárásnak a lényege az, hogy a Marroni del Monfenerát maximum 9 napra szobahőmérsékletű vízbe mártják. Ezt követően a Marroni del Monfenerát kiveszik a vízből, és egy erre a célra szolgáló gépben megszárítják. Ez a szakasz biztosítja, hogy a termék frissessége maximum 3 hónapig megmaradjon. A „curatura” műveletet a betakarítást követő néhány órán belül el kell végezni annak megelőzése érdekében, hogy beinduljanak az erjedési folyamatok a szállítóeszközökben, különösen azokban az években, amikor esős időszakokban vagy még meleg időben történik a betakarítás.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A terméket erre a célra szánt, kis méretű hálós élelmiszer-zsákokba vagy ettől eltérő méretű és anyagú, megfelelő élelmiszertartályba kell csomagolni. A csomagolások valamennyi típusát oly módon zárják le, hogy a terméket a csomagolás megsértése nélkül ne lehessen kivenni. A termék 0,5, 1, 2, 3, 5, 10 és 25 kg-os kiszerelésben kerülhet forgalomba.

A forgalomba hozatalra minden évben legkorábban szeptember 15-én kerülhet sor.

3.6. A bejegyzett elnevezést viselő termék címkézésére vonatkozó egyedi szabályok

A csomagolást illetően a címkén a grafikus közösségi szimbólum, a törvényi előírásoknak megfelelő, vonatkozó adatok és információk mellett kötelezően fel kell tüntetni az alábbiakat: „Marroni del Monfenera”, amelyet az „IGP” (OFJ) rövidítés követ; ez a szöveg nagyobb betűmérettel készül, mint a címkén szereplő olyan többi jelzés mint a név, a cégnév, a csomagoló vállalat címe, a vonatkozó kereskedelmi kategória (extra, I. vagy II. kategória) és az eredeti bruttó súly.

A logó két koncentrikus ovális körvonalból áll, középen a Pedemontana del Grappa dombjai láthatók. Az ábrán a dombvidék előtt elterülő síkságot a Piave folyó osztja ketté, mely középen folyik és így két aszimmetrikus részre osztja a logót. A folyómedertől balra és jobbra álló két gesztenyefa található, tele gesztenyével. Két kupacs és tíz gesztenye látható a képen, melyeket két levél vesz körül. Két gesztenye és egy levél balra kissé kilép az ovális keretből.

4. A földrajzi terület tömör meghatározása

A „Marroni del Monfenera” földrajzi területe Treviso megye következő településeire terjed ki: Borso del Grappa, Crespano del Grappa, Paderno del Grappa, Possagno, Cavaso del Tomba, Pederobba, San Zenone degli Ezzelini, Fonte, Asolo, Maser, Castelcucco, Monfumo, Cornuda, Montebelluna, Caerano di San Marco, Crocetta del Montello, Volpago del Montello, Giavera del Montello és Nervesa della Battaglia.

5. Kapcsolat a földrajzi területtel

A „Marroni del Monfenera” termesztési területei nagyrészt Olaszország talajtérképének 21. kategóriájába tartoznak: „savanyú barna talajok, kilúgozott barna talajok, barna talajok és kőzettalajok”. Olyan kategóriáról van szó, mely ezen a területen kizárólag a Piave folyó dombos jobb partján fordul elő, a hegyláb mentén, lefedve a földrajzi termesztési terület nagy részét. Ezeket a földeket igen savas/savas reakció, alacsony bázistelítettség és a szerves anyagok nagy fokú ásványosodása jellemzi. A terület alacsonyabb, rendkívül csapadékos szubalpin éghajlatú, amelyet az Elő-Alpok nagyon meredek déli lejtői befolyásolnak; ennek az egyedi alakulatnak és fekvésnek köszönhetően a légtömegek a síkság felől felemelkednek és bő csapadékot okoznak, tavaszi fagyok ritkán fordulnak elő és a csapadékvíz megfelelően elfolyik. Emiatt a környezeti egyensúly miatt a földek és a környezet különösen kedveznek a „Marroni del Monfenera” termesztésének.

Az oltalom alatt álló földrajzi jelzéssel ellátott „Marroni del Monfenerát” a következő jellemzők teszik egyedivé, megkülönböztetve azt az azonos árukategóriába tartozó más termékektől: a hús nagyon édes íze, a termés homogén és tömör szerkezete, valamint tésztás, lisztes állaga. E jellemzők, különösen pedig az íz, a „Marroni del Monfenera” sajátos átlagos kémiai összetételével magyarázhatók. Ha összehasonlítjuk a gesztenyék kémiai összetételének az INRAN (Istituto Nazionale di Ricerca per gli alimenti e la nutrizione, nemzeti élelmiszer- és táplálkozáskutató intézet) által kiszámított értékeivel, megállapítható, hogy a „Marroni del Monfenera” több szénhidrátot, lipidet és káliumot, viszont kevesebb nátriumot tartalmaz.

A termés kémiai összetételét és minőségét befolyásolja, hogy a gesztenyének – amely jellegzetesen savkedvelő faj – kedveznek a „Marroni del Monfenera” termesztési területén az Elő-Alpok általában savas, a környező területek talajaitól eltérően reagáló talajai, amelyek Treviso megye egyéb hegyaljai területein nem is fordulnak elő. Ez azt eredményezi, hogy a „Marroni del Monfenerában” a többi gesztenyéhez képest nagyobb mennyiségben van jelen kálium és kisebb mennyiségben nátrium, mint azt a két termék kémiai összetétele értékeinek összehasonlítása mutatja; az összehasonlításkor az INRAN táblázataiban szereplő gesztenyéket vettük alapul. A termés minősége azzal is összefügg, hogy a gesztenyének kedvez a bőséges éves átlagcsapadék, mely lehetővé teszi a talaj alapkőzetének kilúgozódását, savasan tartva ezáltal a talajt; ezenkívül a hegyaljai rész formája és fekvése jelentősen csökkenti a tavaszi fagyokat, melyekkel szemben különösen érzékeny a növény.

E lényeges környezeti tényezőkön túlmenően az emberi tényező is kulcsfontosságú. A „Marroni del Monfenera” termesztése a középkorig vezethető vissza, mint azt egy 1351-ből származó dokumentum is bizonyítja, amely a betakarítást szabályozta a területen élő családfők között. A „Marroni del Monfenera” termesztési területén a gesztenyefák védelméről a következő évszázadokban is tanúskodtak jegyzői források, amelyek szerint az illetékes hatóságoknál bejelentették a gesztenyefák jogtalan kivágását vagy a szezonon kívüli legelést, ami veszélyeztette a gesztenye betakarítását. E termesztési hagyomány napjainkig fennmaradt, több olyan rendezvénynek is köszönhetően mint a „Marroni del Monfenera” vásár, amelyet először 1970-ben rendeztek meg. Minden évben számos kezdeményezésre kerül sor, amelyek igazolják a „Marroni del Monfenerának” a helyi gazdaságra gyakorolt hatását és megerősítik a termék hírnevét. Ezenkívül a vásár helyszínéül szolgáló Pederobba település a 30. évforduló alkalmából képeslapsorozatot és különleges postabélyegzőt adott ki.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

Ez a közigazgatási szerv a „Marroni del Monfenera” OFJ elismerésére irányuló javaslatnak az Olasz Köztársaság 2016. november 2-i, 256. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

Vagy

közvetlenül a Minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP” („OEM OFJ termékek”) címszóra, majd a „Prodotti DOP, IGP e STG” („OEM OFJ HKT termékek”) (a képernyő bal oldalán), végül a „Disciplinari di Produzione all’esame dell’UE” („Az uniós vizsgálatnak alávetett termékleírások”) menüpontra kattintva.

(1) HL L 179., 2014.6.19., 17. o.

(2) HL L 343., 2012.12.14., 1. o.